Tallinna Ülikooli Balti filmi, meedia ja kunstide instituut

Tallinna Ülikooli Balti filmi, meedia ja kunstide instituut (lühend BFM) on Tallinna Ülikooli koosseisus olev instituut, mille akadeemilised suunad on film, meedia ja kommunikatsioon ning kunstid ja kunstide didaktika. Õppetöö toimub eesti ja inglise keeles.
Instituudis on loodud võimalused saada laiapõhjaline haridus rahvusvahelises keskkonnas. Instituudi õppekavad annavad erialase ettevalmistuse töötamiseks mitmesugustes ametites, mis on seotud filmitootmise, televisiooni, uue meedia, kommunikatsiooni, koreograafia, kunsti ja muusikaga. Bakalaureuseõppes omandatud baasteadmisi ja oskusi saab süvendada magistrantuuris.
Kõikides õppekavades on tähtsal kohal praktikad ja koostööprojektid, mis võimaldavad aimu saada oma eriala toimimisest ning juba õppimise ajal Eestis ja välismaal kasulikke kontakte luua. BFM-il on oma telestuudio, kinosaal, montaažikeskus ja filmipaviljon.
Lisaks kraadiõppele on instituudil oma tootmis- ja täienduskoolitusüksus BFM Koolitused, mis pakub mitmesuguseid koostöövõimalusi audiovisuaalseteks projektideks ja loominguliseks enesetäienduseks.
Aastatel 2006–2011 juhtis kooli Hagi Šein ja 2011–2020 Katrin Saks. 2020. aasta 1. septembrist on instituudi direktor Birgit Vilgats. 
Ajalugu.
28. märtsil 2005 loodi Tallinna Ülikooli senati otsusega Balti Filmi- ja Meediakool. Kool loodi Jüri Sillarti eestvedamisel varem kultuuriteaduskonna alluvuses olnud telerežii ja filmi- ja video õppetooli põhjal, millele lisati uusi erialasid. 
1. septembril 2015 jõustunud struktuurireformiga ühendati Balti Filmi- ja Meediakool, Kunstide instituut ja Kommunikatsiooni instituut üheks instituudiks (Balti filmi, meedia, kunstide ja kommunikatsiooni instituudiks). 1. jaanuarist 2021 on BFM-i ametlik nimetus Balti filmi, meedia ja kunstide instituut.
Maja.
Aastatel 2006–2012 asusid BFM-i tööruumid aadressil Sütiste tee 21. Aadressil Kotka 12 asus samal perioodil filmipaviljon.
2012. aastal valmis BFM-i õppehoone (ülikoolilinnaku Nova maja). Majas on mitmeid eritingimustele vastavaid ruume: 161 m² filmipaviljon, 112 m² telestuudio, 4K-projektoriga kinosaal, kaks helistuudiot, 3 helimontaažiruumi, 8 videomontaažiruumi ja arvutiklass. 2014. aasta kevadel koliti Kotka tänava filmipaviljonist lõplikult ülikoolilinnaku Nova majja. 2020. aastate seisuga on kogu BFM ja BFM-iga seotud osakonnad koondatud Tallinna Ülikooli linnakusse Narva maanteel.
2020. aasta jaanuaris avati peamiselt BFM-i kasutamiseks uus, Vita maja.
Õppekavad.
Instituudis õpetatakse rakenduskõrghariduse tasemel spetsialiseerumisvõimalusega filmikunsti eriala. Bakalaureuseõppe kavasid on kuus: ajakirjandus, integreeritud kunst, muusika ja multimeedia, koreograafia, reklaam ja suhtekorraldus, audiovisuaalne meedia ning ristmeedia. Kahte viimast õppekava õpetatakse inglise keeles. Magistriõppes õpetatakse eesti keeles neljal õppekaval: koreograafia, nüüdismeedia, muusikaõpetaja (ühisõppekava Eesti Muusika- ja Teatriakadeemiaga) ja kunstiõpetaja (ühisõppekava Eesti Kunstiakadeemiaga). Ingliskeelseid õppekavu on magistritasemel neli: dokumentaalfilm, ekraanimeedia ja innovatsioon, kommunikatsioonijuhtimine ja filmikunst Kino Eyes (ühisõppekava Universidade Lusófona, Edinburgh Napier University ja Iadt Dun Laoghaire´ga). BFM-is on ka üks doktoriõppekava – audiovisuaalkunstid ja meediauuringud.
MEDIT.
Instituudi eriliseks vastutusvaldkonnaks Tallinna Ülikoolis on teadus- ja loometöö digi- ja meediakultuuri fookusvaldkonnas. Sel otstarbel loodi 2015. aasta suvel Tallinna Ülikooli meediainnovatsiooni ja digikultuuri tippkeskus MEDIT. MEDIT-i juht oli kuni 2020. aastani BFM-i meediainnovatsiooni professor Indrek Ibrus. Alates 2021. aastast on juhtideks osaluskultuuri professor Katrin Tiidenberg ja meediamajanduse ja -juhtimise professor Ulrike Rohn.
BFM Koolitused.
BFM Koolitused korraldab filmi, meedia ja sõnumi visualiseerimisega seotud täiendkoolitusi ja seminare nii ettevõtetele, filmi-, televisiooni- ja meediavaldkonnas töötajatele kui ka filmi- ja videokunstihuvilistele ehk harrastajatele.